Þetta segir Helga Jóhannsdóttir , formaður neyðarstjórnar RARIK . „ Við erum að keyra á varavélum ennþá og á meðan við erum að því eykst kostnaðurinn , “ segir hún . Svo til öll heimili sem bráðþurfa á rafmagni að halda eru komin með rafmagn . Töluverður fjöldi notenda er á varaafli og vill RARIK losa þá við það eins fljótt og auðið er . Ljósmynd / Arnar Valdimarsson Varðskipið Þór hefur útvegað Dalvík og nærsveitum varaafl og mun það áfram liggja við bryggju í bænum þar til búið er að gera við Dalvíkurlínu . Vonast er til að því verkefni ljúki um miðja þessa viku . Viðgerðir á raflínum og rafmagnsstaurum eru í fullum gangi fyrir norðan . Um 200 heimili voru enn án rafmagns í gær en nú er staðan sem betur fer önnur . Rafmagnið kom aftur á í Öxnadal og Hörgárdal , auk þess sem Svarfaðardalurinn er næstum allur kominn inn . „ Þetta tók sinn tíma , eins og alltaf gerist , en þetta gekk vel . Menn eru að vinna áfram á fullu í dag og næstu daga , “ segir Helga . Ljósmynd / Arnar Valdimarsson Hún tekur fram að á meðan varaaflskeyrsla er í gangi , ásamt viðgerðum á línum , sé ástandið viðkvæmt . Stundum þarf að taka rafmagnið af hjá viðskiptavinum og setja það inn aftur . Von er á truflunum alla vikuna . Laust fyrir klukkan átta í morgun sló út í Hrútatungu vegna truflunar hjá Landsneti og öll Húnavatnssýslan fór út , auk þess sem rafmagn fór af í Búðardal , á Fellsströnd og Skógarströnd . Rafmagnið kom aftur inn klukkan 8.17 fyrir norðan og komst aftur á í Dalabyggð laust fyrir klukkan níu .